Bubuhan Palui wan kakawalannya sawat jua bajajalanan sampai ka Jakarta. Ada pang saminggu bubuhannya di sana umpat badiam di rumah mamarinanya Garbus.
“Aku jara banar ka Jakarta,” uar Tulamak. “Kanapa maka jara banar Mak? Apakah karna kada cucuk makanan?” sahut Garbus.
“Kalu sual makanan kadada kalihnya Bus ai, asal jangan gangan kalum haja,” ujar Tulamak.
“Kalu kada karna makanan, lalu karna apa? Apakah karna sangunya pas-pasan?” ujar Garbus.
“Sual sangu sudah dihitung, bahkan galang jam wan utaspun sudah dihitung jua,” ujar Tulamak.
“Aku parcaya ikam badua ini muyak di banua urang kada karna kakurangan uncui tapi karna kaganangan wan pahumaan nang paharatan rami-raminya malacak maklumlah hanyar kawin,” ujar Palui manyindir.
“Kada karna alasan itu Lui ai. Kalu handak malacak di sinipun banyak banar pahumaannya, sakahandak manajak,” balas Tulamak.
“Sababaiknya pahumaan di banua urang rasanya cucuk nang di banua saurang jua karna barasih dan rumputnya masih mambulu anak haja,” sahut Garbus lihum.
“Kalu kaya itu alasan bubuhan ikam itu sama haja wan aku,” ujar Palui maakuri.
Baca informasi terkini Barito Putera dan Sepakbola Indonesia di Playstore : http://bit.do/fusbol
“Jadi napa alasan ikam taumpat muyak balawaslawas di Jakarta ini?” ujar Tulamak.
Saraba Babayar
“Alasanku muyak di sini karna bahira wan bakamih larang banar, padahal di banua kita kada babayaran,” ujar Palui.
“Biasa haja di kuta ganal napa haja babayar, naik ujek, naik bajaj, naik bis, baparkir, masuk ka taman. tamasuk bakamih wan bahira itu Lui ai,” ujar Garbus.
“Bujur haja babayar tapi harus sasuai wan layanannya. Pangalamanku wayah handak bahira wan bakamih kulihat di kakus umum ada tulisan `bakamih Rp 1.000 dan bahira Rp 2.000′. Karna parutku sakit banar maka wayah handak bahira kusiapkan duit Rp 2.000 lalu aku masuk ka WC itu,” ujar Palui. “Imbah tuntung bahira aku langsung kaluar dan mambayar Rp 2.000. Wayah duit itu kujulung wan patugasnya, inya manulak dan sarik dan minta tambahan lagi Rp 1.000, jadi Rp 3.000,” ujar Palui.
“Hau kanapa maka jadi Rp 3.000 Lui padahal ikam cuma bahira haja?” ujar Tulamak hiran.
“Patugas itu mamadahakan ungkusnya jadi Rp 3.000 karna tiap urang nang bahira pasti bakamih makanya dikanai tarif dubul sebab ujarnya kada mungkin urang bahira kada bakamih,” ujar Palui tapaksa mangalah mambayar Rp 3.000.
“Hi’ih-lah dasar bujur alasan patugas itu,” ujar Tulamak ma-akuri lalu inya bagagas bukah bakamih ka higa kakus mahindari bayar Rp 1000.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn